हार भुलाकर आगे बढ़ने की कोशिश में एनएसडब्ल्यू, त्रिनिदाद  
अपना-अपना पहला मैच गंवा चुकी न्यू साउथ वेल्स और त्रिनिदाद एंड टोबैगो टीमें चैम्पियंस लीग ट्वेंटी-20 टूर्नामेंट में आमने-सामने होंगी।
अपना-अपना पहला मैच गंवा चुकी ऑस्ट्रेलिया की न्यू साउथ वेल्स (एनएसडब्ल्यू) और वेस्टइंडीज की त्रिनिदाद एंड टोबैगो टीमें बुधवार को एमए चिदम्बरम स्टेडियम में चैम्पियंस लीग ट्वेंटी-20 टूर्नामेंट में आमने-सामने होंगी। दोनों टीमों का लक्ष्य पिछली हार के गम को भुलाकर अंक हासिल करना होगा।  एनएसडब्ल्यू को अपने पहले मुकाबले में दक्षिण अफ्रीका की केप कोबराज टीम के हाथों सात विकेट से शिकस्त झेलनी पड़ी थी जबकि वर्ष 2009 की उपविजेता रही त्रिनिदाद को इंडियन प्रीमियर लीग (आईपीएल) की फ्रेंचाइजी टीम मुम्बई इंडियंस ने एक रोमांचक मुकाबले में एक विकेट से हराया था।  कोबराज के खिलाफ एनएसडब्ल्यू टीम को तेज शुरुआत दिलाने वाले सलामी बल्लेबाज डेविड वार्नर और शेन वॉटसन से इस मुकाबले में भी कप्तान साइमन कैटिच को काफी उम्मीदे होंगी।  वार्नर और वॉटसन ने उस मुकाबले में पहले विकेट के लिए तेजी से 41 रन जोड़े थे। सलामी जोड़ियों की अच्छी शुरुआत देने के बावजूद एनएसडब्ल्यू के मध्यक्रम के बल्लेबाज उसे भुनाने में असफल रहे थे।   ऐसे में मध्यक्रम को मजबूती देने की जिम्मेदारी एक बार फिर डेनियल स्मिथ, कैटिच और स्टीवन स्मिथ के कंधों पर होगी। युवा मध्यम गति के गेंदबाज पैट्रिक कुमिंग्स, माइकल स्टार्क और स्टीव ओ' कीफ से टीम को काफी उम्मीदें हैं जबकि नेथन हॉरित्ज स्पिन की बागडोर सम्भालेंगे।  दूसरी ओर, त्रिनिदाद की टीम ने जिस प्रकार से क्वालीफायर मुकाबलों में शानदार प्रदर्शन किया था, उसे मुख्य दौर के पहले मुकाबले में वह दोहराने में असफल रही। यह अलग बात है कि उसे अंतिम गेंद पर हार मिली।  मुम्बई के खिलाफ त्रिनिदाद की टीम 98 रनों पर ढेर हो गई थी लेकिन उसके गेंदबाजों ने जिस प्रकार इस मुकाबले में प्रदर्शन किया वह काबिलेतारीफ है। सलामी बल्लेबाज लेंडल सिमंस और एड्रिय बाराथ से टीम को काफी उम्मीदें हैं।  मध्यम गति के गेंदबाज रवि रामपॉल ने मुम्बई के खिलाफ बेहतरीन प्रदर्शन किया था। उन्होंने अपने चार ओवर के कोटे में 17 रन खर्च कर तीन सफलताएं अर्जित की थी।